Tampereen helluntaiseurakunta

Tampereen Helluntaiseurakunta on Tampereella toimiva helluntaiseurakunta, joka on perustettu 21. tammikuuta 1921. Seurakunnan johtajana toimii Petteri Arasalo ja apulaisjohtajina toimivat Hannakaisa Shehu ja Joona Salo. Yhteensä seurakunnassa on yhdeksän työntekijää. Tampereen helluntaiseurakunta kuuluu Suomen Helluntaikirkko-kirkkokuntaan. Tampereen helluntaiseurakuntaan kuului vuonna 2025 noin 2 600 jäsentä. Seurakunnan rukoushuone sijaitsee Tampereen keskustassa, osoitteessa Aleksanterinkatu 18. Rukoushuone valmistui vuonna 1958 ja sen on suunnitellut Bertel Strömmer yhdessä Pentti Turusen kanssa. Seurakunta omistaa yhdessä Helsingin Saalem-seurakunnan kanssa leirikeskuksen Pälkäneellä. Seurakunnalla on runsaasti viikoittaista toimintaa eri ikäisille ihmisille. Tampereen helluntaiseurakunnan yhteydessä toimii Royal Rangers-partiojärjestö. Tampereen helluntaiseurakunta lähettää tilaisuuksistaan suoria lähetyksiä muun muassa YouTube-palvelun kautta. Historia Helluntailiikkeen alku (1911–1920) Helluntaiherätys saapui Tampereelle Thomas Ball Barrattin vierailun myötä 11.–12. lokakuuta 1911, joka piti ensimmäiset kokoukset Puuvillatehtaan kirkossa. Kokoukset herättivät suurta huomiota ja Barratt opetti Pyhän Hengen kasteesta. Jälkimainingeissa pieni baptisteista erottautunut ryhmä alkoi kokoontua Fredrik Lundénin (myöh. Lieslehto) johdolla. Vuonna 1912 Barratt vieraili Tampereella uudelleen Gerhard Olsen-Smidtin kanssa. Samana vuonna Tampereella vieraili myös pastori J. H. King. Lempäälässä järjestettiin ensimmäiset kaksiviikkoiset raamattukurssit, joiden aikana juhlakokouksia pidettiin myös Tamperella. Tämän vuoden aikana helluntailiikkeeseen liittyivät myös Lundénin ohella ensimmäisinä johtajina pidetyt Vilho Pylvänäinen ja Paul Leppänen. Yleisiä kokouksia ryhdyttiin järjestämään Vahtimestarienklubin huoneistossa Mustalahdenkatu 23:ssa. Vakituisempi toiminta alkoi vuokratiloissa osoitteeesa Itäinen puistokatu 13, jossa toiminta jatkui vuoteen 1916 saakka. Tuolloin tiukentuneet viranomaismääräykset kielisivät hengellisten tilaisuuksien järjestämisen. Helluntailaiset alkoivat järjestämään kotikokouksia ja tekivät maaseututyötä, mikä synnytti Tampereen ympäristössä huomattavaa herätystä. Sisällissodan jälkeen helluntailaiset alkoivat kokoontua jälleen uusissa vuokratiloissa, mistä syntyi pohja seurakunnan muodostumiselle. Seurakunnan järjestäytyminen ja alkuvuodet (1921–1939) Tampereen helluntaiseurakunnan perustava kokous järjestettiin 23. tammikuuta 1921. Seurakuntaan liittyi aluksi 57 henkilöä. Seurakunnan vanhimmaksi valittiin 31-vuotias Fredrik Lundén. Seurakunta järjesti perustamisvuonna myös suuret kesäjuhlat, joka jatkui perinteenä vuoteen 1938 saakka. Vuonna 1923 vakinaiseksi kokoushuoneeksi vuokrattiin VPK:n piharakennus eli ns. Puusali, joka oli seurakunna käytössä vuoteen 1951 saakka. Kokoustoiminta sai pian vakiintuneen muodon, joka koostui sunnuntain seurakuntalaisille suunnatuista opetustilaisuuksista, jäsenille suunnatuista seurakuntakokouksista ja iltaisin järjestettävistä ulkopuolisille suunnatuista herätyskokouksista. Myös lapsi- ja nuorisotyö alkoi vuosikymmenen alkupuolella. Vuosikymmenen loppuun mennessä kasvu oli hidasta, kun seurakuntaan kuului vuoden 1929 lopussa 66 jäsentä. Seurakunta toimi 1920-luvun ilman omaa saa saarnaajaa. Kysymykseen haettiin 1930-luvulla pysyvämpää ratkaisua. Ensimmäisenä saarnaajana toimi perustaja Fredrik Lundén, jonka jälkeen vuoden 1932 alusta tehtävään tuli 26-vuotias Otto Oksman. Oksman erotettiin kuitenkin asemastaan jo seuraavana vuonna seksuaalisen väärinkäytöksen vuoksi. Tehtävää ei täytetty heti, vaan puhujina toimivat perustaja Lundénin ohella tunnetut helluntaisaarnaajat. Pysyvämpi ratkaisu syntyi vuonna 1935, kun saarnaajaksi kutsuttii Vilho Hartonen. Vuoden 1933 alusta seurakunnan nimi muutettiin Tampereen Saalem-seurakunnaksi. Vuonna 1938 seurakunnan johtamismalli täydentyi nelihenkisellä vanhimmistolla. 1930-luvun aikana seurakunnan jäsenmäärä nelinkertaistui noin 280 jäseneen. Suurelta osin jäsneet olivat nuoria naisia. Sota-aika (1939–1945) Sota-aikana suuri osa seurakunnan vastuunkantajista joutui rintamalle. Saarna- ja opetustoimi jäi täten naisevankelistojen vastuulle. Yleisen toiminnan mahdollisuudet kuitenkin laskivat. Talvisodan päätyttyä Tampereella järjestettiin juhannusjuhlat, joiden yhteydessä neuvoteltiin Karjalan seurakuntiin kuuluvien ja heidän perhekuntiensa (yht. noin 7 000 henkilöä) auttamisesta. Jatkosodan aikana kokoontuminen oli mahdollista, sillä Tampereelle ei tehty ilmahyökkäyksiä. Seurakunta järjesti myös raamattukeskusteluja ja samoin nuorten tuominta oli vilkasta. Asemasotavaiheen aikana järjestettiin myös nuorisokursseja. Toiminta Nuorten toiminta 2010-luvun puolivälissä seurakunnan nuorisotoiminta tuli tunnetuksi pastori Jake Lindqvististä ja WUP-toiminnasta. WUP-toiminnassa on panostettu yhteyteen riippumatta lähtökohdista. WUP-toiminnan kautta järjestettiin myös WUP Dreams -tapahtumaa. Nykyisin seurakunnan nuorisotoiminta on jaettu yläkouluikäisten WE-iltoihin, nuorten Lost & Found -iltoihin sekä opiskelijatoimintaan. Pirkkalan Kampus Pirkkalan sekä Tampereen Härmälänrannan asukkaille on suunnattu Pirkkalan Kampuksen oma sunnuntaikokouksensa ja muu toiminta, Pirkkalan Yhteislukio Silmussa. Ohjelmaa Päivätilaisuudet senioreille Opiskelijapiiri Nuortenillat Jumalanpalvelukset suomeksi ja englanniksi Musiikki Tampereen helluntaiseurakunta on julkaissut vuonna 1977 äänilevyn ja C-kasetin Minun Herrani elää. Äänitteellä on 12 kappaletta ja sen on kustantanut Ristin Voitto. Tapahtumat Kesäjuhlat Talvisdoan päättymisen jälkeen vuonna 1940 Tampereella pidettiin Tampereen yhteiset juhannusjuhlat, joihin osallistui useita satoja osallistujia Tampereelta ja ympäryspaikkakunnilta. Jatkosota ja Lapinsota pysättivät kuitenkin juhlien kehityksen. Ensimmäiset helluntaiherätyksen valtakunnalliset kesäjuhlat järjestettiin Tampereella toisen maailmansodan jälkeen vuonna 1945. Kesäkonferenssiin osallistui puhujavieraina ruotsalaiset Sven Lidman ja Alvar Blomgren. Tapahtumaan osallistui noin 6 000 vierasta. Toisen kerran kesäkonferenssi järjestettiin Tampereella vuonna 1954. Tällä kertaa tapahtumapaikkana oli Hippoksen ravirata. Tapahtumaan osallistui 8 000 vierasta. Seurakunnan johtajat Seuraavat henkilöt ovat toimineet seurakunnan saarnaajan ja johtajan virassa: 1921–1931: Fredrik Lieslehto 1932–1933: Otto Oksman 1933–1945: Vilho Hartonen 1946–1947: Sulo Salo 1947–1953: Yrjö Nurmi 1954–1956: Arthur Hällström 1957–1963: Uuno Palonen 1965–1967: Taisto Vesterinen 1967–1983: Kauko Hostikka 1983–1986: Veikko Manninen 1986–1988: Kauko Hostikka 1989–2009: Jarmo Makkonen 2009–2024: Usko Katto 2024-Petteri Arasalo Katso myös Uskonto Tampereella Helluntaiherätys Suomessa Hervannan Katukappeli Luettelo Suomen helluntaiseurakunnista Lähteet Eerola, Janne & Piipponen, Mitja: Startup Seurakunta. Tampere: Päivä Osakeyhtiö, 2017. ISBN 978-952-475-741-6 Lieslehto, F. R.: Tampereen Saalem-seurakunta 40 vuotta 1921–1961. Tampereen Saalem-seurakunta, Tampere, 1961 Palo-oja, Ritva: Tampereen helluntaiseurakunta 100 vuotta. Tampere: Tampereen helluntaiseurakunta, 2022. ISBN 978-952-94-7007-5 Sopanen, Tapio: Yhteys kantaa: juhannuskonferenssi 70 vuotta, s. 24–27. Keuruu: Aikamedia, 2016. ISBN 978-952-252-217-7 Viitteet Aiheesta muualla Kuvia tai muita tiedostoja aiheesta Tampereen helluntaiseurakunta Wikimedia Commonsissa Seurakunnan verkkosivusto Juho-Matti Paavola: Hengen menoa? Aviisi selvitti, mitä ihmettä Helluntaiseurakunnan Wake Up -illoissa tapahtuu. Aviisi 16/2010.